Сёлета ў маі споўніцца 95 Генадзю Федарцу. У такім узросце ветэрану асабліва патрэбны пастаянная ўвага і падтрымка, душэўная цеплыня. Генадзь Міхайлавіч усё гэта атрымлівае ў аддзяленні кругласутачнага знаходжання ў Дзісне. За плячыма ветэрана цяжкі жыццёвы шлях. Нарадзіўся ў вёсцы Мазурына. У канцы 1942-га стаў байцом спецбрыгады НКДБ "Няўлоўныя". На працягу 17 месяцаў удзельнічаў у баявых рэйдах па рэспубліцы. А калі прыйшло вызваленне, заканамерна ўліўся ў рады Савецкай Арміі. Змагаўся з ворагам ва Усходняй Прусіі, у складзе войск НКУС ліквідаваў бандфарміраванні, вылоўліваў бандэраўцаў ва Украіне. Быў паранены, кантужаны. Адзначаны партызанскім медалём і медалём "За адвагу", ордэнам Айчыннай вайны ІІ ступені, мноствам юбілейных узнагарод. У пасляваенны час вырошчваў лён у калгасе "Іскра", працаваў на палетках сельгасарцелі "Сцяг перамогі".